Document ID: 32008D0358

KOMISSION PÄÄTÖS,
tehty 25 päivänä huhtikuuta 2008,
yritysten hallinnointi- ja ohjausjärjestelmää ja yhtiöoikeutta käsittelevän hallituksista riippumattoman asiantuntijaryhmän perustamisesta tehdyn päätöksen 2005/380/EY muuttamisesta
(2008/358/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Päätöksellä 2005/380/EY perustettiin yritysten hallinnointi- ja ohjausjärjestelmää ja yhtiöoikeutta käsittelevä hallituksista riippumaton asiantuntijaryhmä, jonka tehtävänä on pohtia ja käsitellä yritysten hallinnointia ja ohjausta sekä yhtiöoikeutta ja neuvoa komissiota niitä koskevissa asioissa Päätöstä 2005/380/EY sovelletaan 27 päivään huhtikuuta 2008.
(2)
Asiantuntijaryhmän neuvot ovat olleet arvokkaita, erityisesti parhaillaan käynnissä olevien, yritysten hallinnointi- ja ohjausjärjestelmää ja yhtiöoikeutta koskevien komission hankkeiden kannalta; näitä hankkeita ovat muun muassa eurooppayhtiön perussäännön laatiminen ja yhtiöoikeuden yksinkertaistaminen, jotka on kirjattu komission lainsäädäntö- ja työohjelmaan vuodeksi 2008 (1), sekä yritysten hallinnointia ja ohjausta sekä yhtiöoikeutta koskevan voimassa olevan lainsäädännön soveltamisen arviointi. Jotta voidaan varmistaa jatkuvuus ja tukea mainittujen hankkeiden onnistunutta saattamista päätökseen, ryhmän toimeksiantoa olisi jatkettava kesäkuuhun 2009.
(3)
On tärkeää varmistaa, että ryhmän jäsenet antavat puolueetonta asiantuntija-apua.
(4)
Ryhmän jäseniin liittyvien henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (2) säännöksiä,
(5)
Tämän vuoksi päätöstä 2005/380/EY olisi muutettava vastaavasti,
ON PÄÄTTÄNYT SEURAAVAA:
Ainoa artikla
Muutetaan päätös 2005/380/EY seuraavasti:
1)
Lisätään 3 artiklaan seuraava kohta:
”Jäsenten on joka vuosi allekirjoitettava sitoumus toimimisesta yleisen edun hyväksi sekä ilmoitus sellaisten sidonnaisuuksien puuttumisesta tai olemassaolosta, jotka voisivat vaarantaa heidän puolueettomuutensa.”
2)
Lisätään 5 artiklaan seuraava kohta:
”Jäsenten nimet kerätään, käsitellään ja julkaistaan Euroopan parlamentin ja neuvoston asetuksen (EY) N:o 45/2001 (3) säännösten mukaisesti.
3)
Korvataan 9 artikla seuraavasti:
”Tätä päätöstä sovelletaan 30 päivään kesäkuuta 2009.”
Tehty Brysselissä 25 päivänä huhtikuuta 2008.

Labels: 4
9
15